中宮院
作者：熊道裕
朝代：宋

paragraphs: 我昨投文清泠淵，稍責老龍多睡眠。
鐵笛穿雲久寂寞，作詩喚起劉高禪。
劉高豢龍與龍語，一夜風雷共謀雨。
雨師荷鍤破天河，阿香應門覓桴鼓。
不用欒巴西噀酒，那用出龍煩魯叟。
殷勤寄語望雲人，高僧自是調元手。
今朝夏抵明日秋，一夕不雨還自休。
南陌沾濡北阡渴，東鄰感激西家愁。
安得黑雲如漏巵，處處家家田作池。
予有鉢飯便可飽，雨我公田遂及私。